## Uredba o uvjetima za kupnju obiteljske kuće ili stana u državnom vlasništvu na područjima posebne državne skrbi

### NN 48/2003 (26.3.2003.), Uredba o uvjetima za kupnju obiteljske kuće ili stana u državnom vlasništvu na područjima posebne državne skrbi

# VLADA REPUBLIKE HRVATSKE

605

Na
temelju članka 8. stavaka 9. i 10. Zakona o područjima posebne državne skrbi
(»Narodne novine«, br. 44/96, 57/96, 124/97, 73/2000 i 88/2002), Vlada
Republike Hrvatske je na sjednici održanoj 20. ožujka 2003. godine, donijela

## UREDBU

o
uvjetima
za
kupnju
obiteljske
kuĆe
ili
stana
u
drŽavnom vlasniŠtvu na podruČjima posebne drŽavne skrbi

Članak
1.

Ovom
Uredbom utvrđuju se uvjeti pod kojima najmoprimac nakon 10 godina neprekidnog
prebivanja u obiteljskoj kući ili stanu u državnom vlasništvu na područjima
posebne državne skrbi (u daljnjem tekstu: kuća ili stan), može kupiti tu kuću
ili stan.

Pod
uvjetima propisanim ovom Uredbom, kuću ili stan u državnom vlasništvu na
područjima posebne državne skrbi može kupiti najmoprimac i prije isteka 10
godina neprekidnog prebivanja u toj kući ili stanu.

Članak 2.

Kod prodaje stana u zgradi, predmet prodaje uz stan
je i odgovarajući dio zajedničkih dijelova i uređaja zgrade i zemljišta koje
pripada zgradi. Kupnjom stana, odnosno suvlasničkog dijela nekretnine, kupac
preuzima i prava i obveze vlasnika koji proizlaze iz ugovora sklopljenih u vezi
s upravljanjem i održavanjem zajedničkih dijelova i uređaja te zgrade.

Kod prodaje obiteljske kuće, predmet prodaje su i toj
kući pripadajuće pomoćne prostorije i gospodarske građevine, kao i zemljište
koje služi kao okućnica kuće (dvorište i/ili vrt).

 Članak 3.

Pravo na kupnju kuće ili stana ima najmoprimac koji
na temelju sklopljenog ugovora o najmu koristi tu kuću ili stan za potrebe
vlastitog stanovanja, u skladu sa Zakonom o područjima posebne državne skrbi.

Zajedno s najmoprimcem iz stavka 1. ovoga članka, uz
suglasnost tog najmoprimca, kupac kuće ili stana može biti i osoba koja je kao
korisnik navedena u ugovoru o najmu.

Članak 4.

Zahtjev za kupnju kuće ili stana podnosi se
Ministarstvu za javne radove, obnovu i graditeljstvo (u daljnjem tekstu:
Ministarstvo).

Zahtjev za kupnju kuće ili stana podnosi najmoprimac.
Uz zahtjev je dužan priložiti ugovor o najmu, te potvrdu o prebivalištu za sebe
i osobe navedene u ugovoru o najmu, koje zajedno s njim koriste tu kuću ili
stan.

Ako s najmoprimcem kuću ili stan zajednički kupuju i
osobe iz članka 3. stavka 2. ove Uredbe, uz zahtjev za kupnju prilaže se i
pisana suglasnost najmoprimca.

Ministarstvo
može od podnositelja zahtjeva zatražiti i dodatnu dokumentaciju, koju ocjenjuje
potrebnom za utvrđivanje činjenica odlučnih za kupoprodaju kuće ili stana.

Članak
5.

Ugovor
o kupoprodaji kuće ili stana u državnom vlasništvu, u ime Republike Hrvatske
kao prodavatelja, sklapa Ministarstvo.

Prije
sklapanja ugovora iz stavka 1. ovoga članka, Ministarstvo je dužno pribaviti mišljenje
Državnog odvjetništva Repub­like Hrvatske o pravnoj valjanosti tog posla.

Ministarstvo
može poslove u vezi sa sklapanjem ugovora o kupoprodaji, praćenjem otplate i
naplatom sredstava od prodaje povjeriti poslovnoj banci, odnosno drugoj pravnoj
osobi, koja će te poslove obavljati u skladu s ugovorom sklopljenim s
Ministarstvom.

Članak
6.

Osnovica
za utvrđivanje prodajne cijene kuće ili stana je tržišna vrijednost te
nekretnine, koju utvrđuje Ministarstvo.

Vrijednost
nekretnine iz stavka 1. ovoga članka utvrđuje se procjenom, a poslove u vezi s
tom procjenom Ministarstvo može povjeriti pravnoj ili fizičkoj osobi ovlaštenoj
za procjenu vrijednosti nekretnina.

Pri
utvrđivanju vrijednosti nekretnina iz stavka 1. ovoga članka uzet će se u obzir
vlastita ulaganja najmoprimca kojima je povećana vrijednost kuće ili stana,
odnosno ulaganja kojima je dovršio obnovu ili uređenje te kuće ili stana.

Članak 7.

Prodajna
cijena kuće ili stana utvrđuje se na način da se vrijednost nekretnine iz
članka 6. stavka 1. ove Uredbe umanji za jednu trećinu tog iznosa, i ta cijena
se iskazuje u ugovoru o kupoprodaji (u daljnjem tekstu: prodajna cijena).

Plaćanje
prodajne cijene može se ugovoriti jednokratnom isplatom ili uz obročnu otplatu,
prema izboru kupca.

Kod
plaćanja jednokratnom isplatom, kupcu se na prodajnu cijenu odobrava popust u
visini 30%, koji iznos je kupac dužan platiti u roku 15 dana od dana sklapanja
ugovora o kupoprodaji.

Kod
obročnog načina plaćanja, ovisno o roku otplate kupcu se na prodajnu cijenu
odobrava popust u visini jedan posto (1,0%) za svaku godinu (dvanaest mjeseci)
za koju je obročna otplata ugovorena na razdoblje kraće od najdužeg roka
otplate iz članka 8. stavka 1. ove Uredbe.

Izračun
prodajne cijene, visine popusta i iznosa plaćanja, odnosno izračun obročne
otplate sastavni je dio ugovora o kupoprodaji.

Članak
8.

Kod
kupnje kuće ili stana uz obročnu otplatu, rok otplate ne može biti duži od 20
godina od sklapanja ugovora o kupoprodaji.

Kod
obročne otplate, prvi obrok utvrđuje se u visini od najmanje 5% prodajne cijene
i taj obrok kupac je dužan platiti u roku 15 dana od dana sklapanja ugovora o
kupoprodaji. Preostali iznos dugovanja kupac otplaćuje u jednakim mjesečnim
obrocima na ugovoreni rok otplate.

Kod otplate dugovanja u iznosu koji se, obzirom na
broj korisnika u odnosu na ukupnu korisnu površinu kuće ili stana, odnosi na
pripadajuću stambenu površinu iz članka 8. stavka 4. Zakona o područjima
posebne državne skrbi, ne obračunava se kamata. Mjesečni obrok ili dio
mjesečnog obroka koji se odnosi na pripadajuću stambenu površinu izračunava se
na način da se taj iznos dugovanja podijeli s ukupnim brojem mjesečnih obroka.

Ako je
korisna površina kuće ili stana veća od pripadajuće stambene površine iz članka
8. stavka 4. Zakona o područjima posebne državne skrbi, kod otplate dijela
dugovanja u iznosu koji se, razmjerno prema ukupnoj korisnoj površini, odnosi
na višak te stambene površine, obračunava se kamata po stopi od 5% godišnje
(dekurzivno). Dio mjesečnog obroka koji se odnosi na višak stambene površine
izračunava se iz glavnice koju čini taj dio dugovanja, prema ukupnom broju
mjesečnih obroka. Ukupan iznos kamata iskazuje se zasebno u ugovoru o
kupoprodaji.

Visina mjesečnog obroka utvrđuje se na način da se
zbroje iznosi izračunati prema stavku 3. i stavku 4. ovoga članka.

Iznos mjesečnog obroka ne može biti niži od 0,25%
prodajne cijene kuće ili stana.

Kod određivanja i plaćanja ugovorene cijene, odnosno
plaćanja mjesečnih obroka, primjenjuje se valutna klauzula vezana uz EUR,
obračunato prema srednjem deviznom tečaju Hrvat­ske narodne banke. Kod plaćanja
mjesečnih obroka primjenjuje se tečaj koji važi prvog dana u mjesecu u kojem
obrok dospijeva, time da je obveza plaćanja tog obroka do 20. dana u istom
mjesecu, a nakon proteka tog roka obračunava se zatezna kamata.

Visina prvog obroka i rok otplate utvrđuje se u
skladu s odredbama ove Uredbe, ovisno o izboru kupca.

Članak 9.

U tijeku obročne otplate kupac može izvršiti prekid
otplate i platiti odjednom ukupni preostali iznos dugovanja, što se uređuje
aneksom ugovora o kupoprodaji.

U slučaju iz stavka 1. ovoga članka, kupcu se na
preostali iznos dugovanja odobrava 1% dodatnog popusta za svaku godinu
(dvanaest mjeseci) prije isteka roka otplate određenog ugovorom o kupoprodaji,
time da je plaćanje kupac dužan izvršiti u roku 15 dana od dana sklapanja
aneksa ugovora o kupoprodaji.

Članak 10.

Kod kupnje kuće ili stana uz obročnu otplatu upisuje
se založno pravo u korist Republike Hrvatske, na nekretnini, odnosno na
suvlasničkom dijelu te nekretnine, i to za iznos prodajne cijene uvećan za
ukupan iznos kamata iz članka 8. stavka 4. ove Uredbe, istodobno s uknjižbom
prava vlasništva.

Ako kupac ne plati u roku tri dospjela obroka
uzastopno ili ne plati jedan obrok duže od tri mjeseca, prodavatelj može
pokrenuti ovršni postupak radi naplate potraživanja. U ovršnom postupku
prodavatelj se namiruje za iznos prodajne cijene stana i pripadajućih kamata
utvrđenih prema članku 8. stavku 4. ove Uredbe, koji iznos se umanjuje za
visinu sredstava koje je kupac do tada uplatio.

Prije pokretanja ovršnog postupka, prodavatelj može
od kupca zatražiti sporazumni raskid ugovora o kupoprodaji, pod uvjetom da se
kupcu vraćaju sredstva koja je do tada uplatio umanjena za 15% i za ukupan
iznos najamnine koji bi kupac u tom razdoblju bio obvezan platiti da nije kupio
tu kuću ili stan. U tom slučaju kupac nema pravo potraživanja kamata na ime do
tada uplaćenih sredstava.

U slučaju raskida ugovora iz stavka 3. ovoga članka,
bivši kupac može kao najmoprimac, na temelju sklopljenog ugovora o najmu,
nastaviti koristiti istu kuću ili stan za potrebe vlastitog stanovanja, ali
nema pravo ponovno kupiti tu kuću ili stan prema odredbama ove Uredbe.

Članak
11.

Kuću
ili stan kupljen uz obročnu otplatu, odnosno suvlas­nički dio nekretnine
vlasnik može prodati ili na drugi način otuđiti samo ako prethodno otplati
ukupan preostali iznos dugovanja. Ta obveza unosi se u ugovor o kupoprodaji, a
pravni poslovi sklopljeni protivno tom ograničenju ništavi su.

Članak 12.

Kuću ili stan najmoprimac može kupiti i prije isteka
10 godina neprekidnog prebivanja u toj kući ili stanu, pod uvjetom ako prodajnu
cijenu plaća jednokratno ili na obročnu otplatu uz prvi obrok u visini od
najmanje 15% prodajne cijene stana.

U slučaju iz stavka 1. ovoga članka, uz ograničenje
otuđenja iz članka 11. ove Uredbe, vlasnik ne može prodati ili na drugi način
otuđiti kupljenu nekretninu prije isteka 10 godina od sklapanja ugovora o
najmu, odnosno njegovog neprekidnog prebivanja u toj kući ili stanu, koji rok
zabrane otuđenja se utvrđuje ugovorom o kupoprodaji. Uknjižba tereta zabrane
otuđenja i opterećenja nekretnine izvršit će se istodobno s uknjižbom prava
vlasništva na toj nekretnini.

Zemljišnoknjižni odjel nadležnog općinskog suda izvršit
će, po službenoj dužnosti, zabilježbu zabrane otuđenja nekretnine iz stavka 2.
ovoga članka u zemljišnim knjigama.

Članak 13.

Troškove u vezi sa sklapanjem ugovora o kupoprodaji
podmiruje prodavatelj.

Troškove koji proizlaze iz zahtjeva kupca za
sklapanjem aneksa ugovora o kupoprodaji, kao i troškove upisa prava vlasništva
u zemljišne knjige na osnovi sklopljenog ugovora, pod­miruje kupac.

Članak 14.

Sredstva od prodaje kuća i stanova prihod su državnog
pro­računa i uplaćuju se na njegov račun.

Evidenciju o uplati sredstava od ove vrste prihoda
dostavljat će Financijska agencija Ministarstvu jednom mjesečno.

Sredstva ostvarena od prodaje kuća i stanova na
području Grada Vukovara raspoređuju se u državnom proračunu Republike Hrvatske,
u razdjelu Ministarstva, za aktivnost – Obnova i razvoj na područjima posebne
državne skrbi (Vukovar) – Fond za obnovu i razvoj Grada Vukovara.

Sredstva ostvarena od prodaje kuća i stanova na ostalim
područjima posebne državne skrbi planiraju se u državnom proračunu Republike
Hrvatske, u Fondu za regionalni razvoj, za novu aktivnost – Poticanje
regionalnog razvoja infrastrukture i gospodarstva na područjima posebne državne
skrbi Republike Hrvatske.

Članak 15.

Ova Uredba stupa na snagu osmoga dana od dana objave
u »Narodnim novinama«.

Klasa: 370-01/03-01/02
Urbroj: 5030109-03-1
Zagreb, 20. ožujka 2003.

Predsjednik
**Ivica Račan,** v. r.

Uredba, NN 48/2003-605